Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 386

10. Módszertani ajánlások Élményszerűség A szakiskolába belépő, heterogén felkészültségű és többnyire motiválatlan tanulók vizuális nevelésében arra kell törekedni, hogy minden egyes rajzórai foglalkozás élményszerű legyen, a tanulók jól érezzék magukat. A tevékenységek közül minél több a gyerekeket érdeklő témára irányuljon. Fontos, hogy a feladattípusok változatosak legyenek, mert az ismétlődő tevékenységi formák nem alkalmasak az érdeklődés szinten tartására. Mindent meg kell tenni azért, hogy az adott csoport tagjai a közös munkába bekapcsolódjanak, érdeklődést, kedvet ébresszen bennük a látható világ, a művészet és kifejezhessék ehhez való viszonyukat. Elengedhetetlen ezért maximálisan figyelembe venni a magukkal hozott beállítottságot, irányultságot. A helyi tanterv és tanmenet kidolgozásánál kiemelten figyelemmel kell lenni erre. Emellett a kerettanterv feladatjavaslatait a helyi szakmai igényekhez is szükséges hozzáigazítani. Természetesen a falfirkák, a testdíszítések vagy az ifjúsági szubkultúra jellegzetességeinek megközelítése nagy diplomáciai készséget, toleranciát kíván a pedagógustól. Az ok és okozat, a külső forma és a belső tartalom közötti mélyebb összefüggések vizsgálatával a diákok remélhetőleg elemzőbben, kritikusabban ítélik meg az érintett jelenségeket. Ha ezeket a témákat a nevelő mereven kezeli, fölülről ítéli meg, ha kényes volta miatt kerüli, senki nincs, akivel erről a fiatalok beszélhetnek, s aki a vizualitás törvényszerűségeinek segítségével elgondolkodtatja őket ezekről a kérdésekről. Még szűkre szabott időkeretben is fontos arra törekedni, hogy a tevékenység, a felfedezés öröme, az egyéni megérzés, elképzelés, vélemény szabad kifejtése elsődleges szerepet kapjon a száraz oktató módszerrel szemben. Ha a művészettel kapcsolatos, gyakran éretlen, előítéletes gondolatok felszínre jönnek, ne a kioktatás, ledorongolás, hanem a vélemény komolyan vétele, a higgadtság, a tényekre kérdésekkel való rávezetés domináljon. Nagy eredménynek tekinthető, ha van a tanulónak véleménye, s azt ki is akarja nyilvánítani, ugyanakkor természetesen követeljük meg a véleményük érvekkel való alátámasztását és mások gondolatainak tiszteletben tartását. Alkotó-alakító tevékenység Sajnálatos, hogy erre az időkeret szűkössége kevés lehetőséget ad, pedig a fiatalok manipulációs készségei között nagy különbségeket lehet tapasztalni. A kreatív bátorság és ötletesség mellett a program által fejlesztendő legfontosabb ábrázoló, alakító készségek: – szabadkézi vázolás, vázlatkészítés – technikai készségek: rajzolás, festés, színezés, vegyes technikák alkalmazása – tervezés, képzeleti munka. 2006/79/II. szám Az irányított megfigyelés Az irányított megfigyelés lényege, hogy megfelelő hangulati motivációval, megfigyelési szempontokkal és kérdésekkel irányítsuk a tanulók vizuális észlelését. Következetes ellenőrzés szükséges, hogy a megfigyelést valóban elvégezték-e, mert ennek során válhatnak képessé a konkrét látvány tüzetes, értő szemlélésére. Az értékelés mindig terjedjen ki a megfigyelés minőségére, alaposságára is. A megfigyeltetés alapszabálya az irányító kérdések pontos, tervszerű megfogalmazása. Kerülendő az egyszerre több, túl sok vagy túl általános szempont. A tanítványok eltérő fejlettségű megfigyelőképességét módszeres fokozatossággal kell fejleszteni, s különösen dicsérni kell minden „éles szemre”, egyéni felfedezésre utaló megnyilvánulást. A megfigyelés irányulhat konkrét tárgyra, annak térbeli, formai, színbeli jellemzőire, használhatóságára, célja lehet a vizuális közlések, információk formai és tartalmi feltárása, műalkotások vizsgálata, valamint a befogadásban a személyes reflexiókra irányuló önmegfigyelés. Elsősorban arról kell beszélni, ami konkrétan megmutatható (hiszen vizuális minőségekről van szó), de mindig teret kell adni a tanulók asszociációinak is. A megbeszélés Ajánlatos szorgalmazni a személyes tapasztalatok, megfigyelések, felfedezések szóbeli megfogalmazását, elismerően értékelni minden erre való törekvést, próbálkozást. Fontos rámutatni arra, hogy a tanulók „nézzenek is, ne csak lássanak”, s hogy látásukkal ellenőrizzék a vizuális közlések, a kifejezés hitelességét. Kevésbé várható, hogy a tanulók megfigyeléseik alapján érett, önálló gondolatközlésre lesznek képesek. Ez a probléma eleinte a megfigyeltek közös megbeszélésével hidalható át. Módszeresen, véleményük komolyan vételével arra kell törekedni, hogy a gyerekek minél többen és minél gyakrabban szóljanak érdemileg hozzá a témához. Az ábrázoló tevékenység a maga konkrétságával kimondottan segíti a verbális megfogalmazással küzdőket, mert könnyebb azt elmagyarázni, hogy mit, miért rajzol az ember vagy mi látható egy képen, mint gondolatokat önállóan megfogalmazni. Az elemzés A látványélmények mellett a műalkotások folyamatos jelenlétét is biztosítani kell a foglalkozásokon. Ennek több módja is lehet: – a felvetődő problémákhoz, tananyaghoz példaként kapcsolható az alkalmas műalkotás, melynek elemzése során a probléma (pl. színkontraszt, térbeli helyzet, komponálásmód) jobban megérthető – a kimondottan művészeti ismeretekkel foglalkozó órákon a műfaji és egyéb problémák felfedezését segítik a művészeti példák elemzései – a művészettörténeti korszakok áttekintésekor, az egyes korok legjellemzőbb stíluselemeit, kifejezőeszközeit tárgyalva a rész-elemzések tapasztalataira lehet támaszkodni. Az elemzés, mint a látható jelenségek megértésének, értelmezésének eszköze a tárgyak, a téri környezet, de a tanulók által készített munkák vizsgálatát is éppúgy jelentheti, mint a különféle rendeltetésű képi információk analízisét. A műalkotás-elemzés alapja a „képolvasás”: mit látok (leltár); mit közöl, mit fejez ki számomra; milyen vizuális eszközökkel, hatáselemekkel, kompozícióval éri el ezt a hatást. Majd összegzésként: Megvan-e az összhang a tartalom, a forma, valamint az anyag és technika között? S végül: Milyen érzéseket, gondolatokat támaszt bennem az elemzett műalkotás, milyen információkat hordoz a vizsgált ábra, épület vagy tárgy? 2006/79/II. szám Tanulás A vizuális képzésben és fejlesztésben a fentiek a tanulás, a vizuális megismerés elsődleges területei. Ugyanakkor vannak olyan fogalmak és ismeretek, melyek elsajátítása is a tantárgy feladatai közé tartozik. A program sajátossága, hogy a fogalmak mindig a megfigyelés-ábrázolás útján alapozódnak meg, vagyis vizuális jellegűek. Az ajánlott kerettanterv tartalmazza azokat a fogalomköröket, melyeket a program befejezéséig a fiataloknak meg kell értenie és ismernie. Segíti az elsajátítást az elkészült digitális tananyag, a szakkifejezéseket magyarázó kislexikon is. A fogalmak mellett művészettörténeti alapismereteket is el kell sajátítani a tanulóknak. Itt elsősorban arra kell törekedni, hogy a gyerekek a megismert legtipikusabb képeket felismerjék, s tudják, hogy pl. egyiptomi, barokk vagy absztrakt művészeti alkotásról van-e szó. Tanulást segítő eszköz a tanulók nagyalakú vázlatfüzete, melyben minden egyes óra vázlatát (a tanár táblai vázlata alapján) rögzítik, rajzos vagy más feladataikat megoldják, képeiket rendszerezve elhelyezik. Múzeumlátogatások Az eredeti építészeti, képzőművészeti, népművészeti alkotásokkal való találkozás lehetőségének biztosítása különösen fontos a szakiskolai tanulók esetében, akiket hasonló helyekre jobbára csak az iskola tud eljuttatni. A kiállítás és múzeumlátogatások szervezése mellett, (vagy ha a körülmények nem teszik lehetővé: helyett) a helyi lehetőségek kiaknázásával a lakóhelyi környezet jeles épületeinek, köztéri alkotásainak, emlékeinek (tájház, helytörténeti gyűjtemény, szép régi vagy új épület) megismertetésére célszerű törekedni. Házi feladatok Mindenekelőtt meg kell fontolni, hogy szükség van-e házi feladatra elsősorban az önálló gyűjtéssel kapcsolatosan, internet és könyvtárhasználatra, helyi értékekkel kapcsolatos kutatásokra, esetleg önálló kiállítás-látogatásra vonatkozólag. Az időkeret szűkössége miatt esetleg egy-egy iskolában megkezdett feladat befejezésére is házi feladat formájában kell sort keríteni. 2006/79/II. szám ÉNEK-ZENE KERETTANTERV A SZAKISKOLÁK 9–10. ÉVFOLYAMA SZÁMÁRA

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes